Nederlandse nasionale vrouekrieketspan

Die **Nederlandse nasionale vrouekrieketspan** (Nederlands: *Nederlands cricketelftal vrouwen*, afgekort *Netherlands Women* of *Netherlands W*), met die bynaam *Lionesses*, is die nasionale vrouekrieketspan wat Nederland in internasionale krieket verteenwoordig. Krieket word in Nederland deur die Koninklike Nederlandse Krieketbond (*KNCB*, van Nederlands: *Koninklijke Nederlandse Cricket Bond*) beheer. Saam met Skotland is Nederland tradisioneel een van die sterker Europese nasionale vrouekrieketspanne ná die volle lede Engeland en Ierland. In 2007 het Nederland teen Suid-Afrika in sy enigste toetswedstryd gespeel en daarmee ná Ierland die tweede assosiaatlid geword wat op dié vlak gespeel het.

In April 2018 het die IKR besluit om aan al sy lede volle T20I-status toe te ken. Vervolgens word al die T20I-wedstryde wat Nederland ná 1 Januarie 2019 teen ander IKR-lede speel as ’n volle T20I erken. In Mei 2022 het die IKR aangekondig om aan Nederland en vier ander vrouespanne EDI-status te verleen. Papoea-Nieu-Guinee, Skotland, Thailand en die Verenigde State is die ander vier spanne. Nederland is tans (Februarie 2026) 13de op die IKR-vroue-eendagranglys en 14de op die Twintig20-vrouewêreldranglys.

## Beheerliggaam 
Die Koninklike Nederlandse Krieketbond (Nederland: *Koninklijke Nederlandse Cricket Bond*, KNCB) is in 1883 as Nederlandse Krieketbond gestig en het in 1958 ’n Koninklike Handves ontvang. Dit is verantwoordelik vir die reël van krieket in Nederland en verteenwoordig sedert 1966 Nederland as ’n assosiaatlid by die Internasionale Krieketraad (IKR). Spelers van Sint Maarten, ’n outonome land binne die Koninkryk van die Nederlande, mag vir die Wes-Indiese nasionale vrouekrieketspan gekeur word.

Die Koninklike Nederlandse Krieketbond bestuur al die Nederland-verteenwoordigende nasionale spanne, insluitende die mans, vroue en jeug. Hulle is ook verantwoordelik vir die bestuur en organisasie van EDI- en T20I-reekse teen ander spanne, en die reël van internasionale wedstryde tuis. Daarbenewens is die KNCB verantwoordelik vir inkomsteverkryging deur die verkoop van kaartjies, borgskappe en uitsaairegte, veral in verband met die Nederlandse span.

Kinders en jongmense word reeds op skool aan krieket bekend gestel en na gelang van hul belangstelling en talent begin hulle met hul afrigting. Net soos ander krieketlande beskik Nederland oor ’n o/19-nasionale span wat aan die o/19-vrouekrieketwêreldbeker deelneem.

## Geskiedenis 
Krieket is in die 1780’s deur Engelse reisigers na Nederland saamgebring. Die Nederlandse nasionale vrouekrieketspan het in 1937 in sy eerste internasionale wedstryd teen die besoekende Australiërs tydens hul Engelse toer gespeel. In 1958 was Nederland een van die stigtingslede van die Internasionale Vrouekrieketraad (*International Women’s Cricket Council*) en gevolglik een van sy volle lede. Die Nederlanders het in 1984 in hul eerste EDI teen Nieu-Seeland tydens dié span se Engelse toer gespeel. Daarna is hulle vir die Vrouekrieketwêreldbeker 1988 genooi, waar die Nederlanders egter sonder ’n oorwinning in die laaste plek geëindig het. Tydens die daaropvolgende Vrouekrieketwêreldbeker 1993 het die span ’n oorwinning oor Wes-Indië aangeteken, maar nogtans die laaste plek beklee. In voorbereiding op hul derde vrouekrieketwêreldbekerdeelname het Nederland vir ’n EDI-reeks Sri Lanka besoek, waar hulle met 2–1 geseëvier het. Tydens die Vrouekrieketwêreldbeker 1997 het die span ná ’n oorwinning oor Sri Lanka die kwarteindrondte gehaal. Die Nederlanders het egter ’n swak nederlaag teen die Australiërs gely. Gedurende die 1998/99-seisoen het die span nog ’n toer na Sri Lanka aangepak, maar dié keer is hulle met 5–0 platgeloop. Hul tot dusver laaste vrouekrieketwêreldbekerdeelname was tydens die Vrouekrieketwêreldbeker 2000, waar die Nederlands weereens geen oorwinning aangeteken het nie. Daarna is vrouekrieketwêreldbekerkwalifiserings ingestel en Nederland het sedertdien nie meer vir dié toernooi gekwalifiseer nie.

In die daaropvolgende jaar het die Nederlanders Pakistan besoek, waar hulle die EDI-reeks naelskraap met 3–4 verloor het. Gedurende somer 2002 het hulle Nieu-Seeland gehuisves, maar swak met 0–3 verloor. Die Internasionale Vrouekrieketraad-trofee 2003, ’n toernooi wat as vrouekrieketwêreldbekerkwalifisering vir spanne van die tweede vlak gedien het, het die Nederlanders ná Ierland en Wes-Indië in die derde plek afgesluit en sodoende die Vrouekrieketwêreldbeker 2005 misgeloop. Gedurende somer 2007 het Suid-Afrika Nederland besoek en die span het tydens dié reeks in sy enigste toetswedstryd gespeel. Die Nederlandse span is egter in al die wedstryde verslaan. Tydens die Vrouekrieketwêreldbeker 2009-kwalifisering het die span in die halfeindrondte teen Pakistan vasgeval. Gedurende somer 2008 het die Nederlanders teen Wes-Indië in hul eerste T20I-wedstryd gespeel. Die vrouespan het aan die einde van die dekade aan die Engelse County-kampioenskap deelgeneem en hulle was suksesvol in die laer afdelings.

## Kenteken en bynaam 
Die Koninklike Nederlandse Krieketbond se kenteken toon ’n gekroonde leeu wat trap, voor hom ’n paaltjie wat lê. Die leeu op die kenteken is die nasionale en koningsdier van Nederland. Die Nederlandse nasionale vrouekrieketspan se bynaam is derhalwe *Lionesses* (“die leeuinne”).

## Spelers 
### Spelerstatistieke 
Daar het altesaam elf spelers toets-, 101 spelers EDI- en 55 spelers T20I-wedstryde vir Nederland gespeel. Vervolgens die spelers wat vir die Nederlandse span die meeste lopies aangeteken en die meeste paaltjies geneem het.

#### Lopies 
#### Paaltjies 
### Spankapteins 
Tot op hede was een speler reeds die kaptein vir Nederland tydens ’n toetswedstryd, elf tydens ’n EDI en vyf tydens ’n T20I.

## Rekords 
### Toetsrekord teen ander lande 
### EDI-rekord teen ander lande 
### Vrouekrieketwêreldbekerrekord 
### T20I-rekord teen ander lande 
### T20I-vrouewêreldbekerrekord 
## Sien ook 
* Nederlandse nasionale krieketspan
* Nederlandse nasionale vrouerugbyspan

## Verwysings 
## Eksterne skakels 
*  Amptelike webwerf van die Koninklike Nederlandse Krieketbond
*  Nederland-vroue op ESPNcricinfo
*  Nederland by die IKR